khistorydata/jeongjo-sjw-relations huggingface dataset:
정조 19년 · 목
濟遠啓言臣於前任高靈縣還穀事昨冬一疏不過略陳梗槪而本縣還弊泛言外面則穀多民少是已其實有不然者本縣之還徒擁虛簿壬子戶徵以前姑無論第以戶徵後言之壬子之遍徵於一邑者爲三萬二千石而當年入庫都數僅爲一萬五千餘石其餘一萬六千餘石尙在未捧中其時民戶又未必盡存則到今四年之間指徵無處雖以已捧者言之癸甲兩年吏奴之逋恰爲萬餘石此非但一時守宰不察之罪從前邑謬類皆鄙瑣官中需用專靠吏奴吏奴策應皆從還穀每年所逋率不下六七千石而及當秋捧徵出無望吏奴逋之千包以上自有當施之一律而究其所逋之由別無可惡之情臣計其穀簿量其民力每年斂散以萬石內外磨鍊則綽有餘地而一半皆爲吏逋餘數無以民分不得不請得移轉於他邑民戶日散糶簿歲增受還實戶不滿千餘而會付元穀幾至五萬今若以紙上空言欲徵五萬石之穀於千餘戶之民則此實行不得之政如是之際吏售其奸民受其病其將無邑而後已凡係致逋之端臣旣以淸本之意頓革謬例永防弊竇後來者遵而勿失庶無逋上加逋之患而若其年前已出之逋一付之於無可奈何而已臣意則公穀不可永失民情不可不念昨年停退未捧中無論吏逋民反限二萬石特用居昌比安限年之例逐歲分徵之數以詳定例姑許代捧移送他邑以爲漸次收殺減總之道至若流亡絕戶無處可徵者一千六百餘石曾因營關已爲査出限年分捧之例亦不可通用於此等之類惟俟朝家處分之如何矣且本縣還穀屬於盡分衙門者其數居多分留之法因此蕩然尤爲反逋之一端若以元會常賑等半留衙門名色一竝移劃則多存留庫可無民少之弊旣有分耗亦爲卷廉之資請以此意下詢廟堂處之敎以臘晦關到督令收殺者何異於益山之歲後捧還乎莫曰徵逋異於收糴不計事勢只使勒捧未知其爲然不待昨年卿疏已言前倅處事之頗欠著落以卿所奏出擧條令廟堂從長論理草記
정조 19년 · 목
以徐有臣爲大司憲徐有鍊爲執義李基恒爲獻納李安默爲正言金羲淳爲副校理申大尹爲副修撰
정조 19년 · 강
勘放時囚南志彧配成範鎭于沔川郡命李漸運姑放待査本道後議處
정조 19년 · 목
義禁府啓言益山前郡守南志彧原情以爲渠適當無前大荒顑頷民情實難催督不得已許多未捧以已捧樣磨勘漸次收捧以爲彌縫之計矣拖至春間未了遞歸還穀虛留之罪無所自逃云志彧曾經宣傳官請議處允之又啓言南志彧虛錄磨勘已極痛駭拖至春後一味捧還尤乖法意請以此照律敎以揆以國綱現發之後自有未捧之罪而無論歲前後渠旣徑遞以公罪勘放又啓言金堤郡守成範鎭原情以爲社倉徵逋事吏逋爲八百石零故一一査實則該監該吏與倉底居民符同作奸圖出虛尺故分徵於渠輩而節屆窮春本色捧納萬無其路從其自願以作錢例米一石代錢五兩租一石代錢二兩酌定而論以常年秋成之巿直則五兩可作米二石二兩可作租二石而以此磨鍊始可充其八百所逋之數故分定於當初圖尺作奸之民而其隣族與他不干之民則初無一石之分徵吏奴徵逋事本邑民戶中饒實者給賂下吏不受當糶借其戶名吏緣爲奸至有冒受之弊而逐年如此轉成積逋渠於昨秋始當捧糴隨現査櫛前後吏鄕等處隨力徵督渠亦如干補給而非但原數旣多備充無路當初富民之締結奸吏給賂借戶者其在懲戢之道不可仍置故報營受題後一依分給記米各十四斗八升五合以詳定例磨鍊錢二兩九錢七分式分徵隣族之徵猶以爲弊而不爲則其他不關之民安有徵出之理抄戶冒減事昨春分還時倉吏多借民戶而冒受該戶間或入於分等之中則分減勢自歸於冒受之吏詳細考覈九十石則摘發徵出二百十石零則未及査出自備條事賑資猶多未足故本邑千總望報於全州鎭營而新差現身自有各廳所納依其已往之謬例使勿廳納移補賑需莫非渠昏謬顚錯之致云成範鎭曾經都總都事請議處允之又啓言礪山府使李漸運原情以爲俵災多不及民事昨年執災爲一千六百六十五結七十六負依此數報營矣自巡營減下七百結故不得不準此分俵計結減給捧還初不入庫事自開倉日至封倉日幾盡躬行若初不入庫則何從而出庫分給萬目所覩不必多卞逋吏差出腴任事渠之到任後年久倉逋無以收殺不得已以逋吏差出腴任使其所食充納所逋抄戶時情錢事渠親執戶簿再三考閱察飭之方靡不用極不知繡衣之所聞在何倉鑰如開事渠逐巡躬監封鎖之節終始惟勤而渠若能至誠奉公則繡啓臚列豈至於此乎莫非難貰之罪云李漸運請刑推得情敎以所供太欠別白自明亦似自服此等爰辭何可論理判下査問本道狀聞後議處此囚姑放○敎曰日熱如此滯囚可悶禁府時囚以草記議處照律區別功議今日內勘放事分付○義禁府啓言時囚罪人南志彧功減一等徒二年半定配公罪收贖放送成範鎭功減一等杖一百收贖告身盡行追奪沔川郡順城驛徒三年定配而請依例押送配所允之
정조 19년 · 강
放充軍罪人白景采及金重輝
정조 19년 · 목
京畿監司徐有防以白景采永宗鎭水軍充定馳啓敎以與金重輝放送事回諭
정조 19년 · 강
罷吏曹參議韓晚裕職
정조 19년 · 강
咸鏡監司趙宗鉉以咸興讀書堂馳馬臺舊基立石經紀事及歸州寺僧蠲役募入形止馳啓
정조 19년 · 목
狀啓以爲讀書堂馳馬臺舊基立石事今方預爲經紀以待歸州寺蠲役蘇弊募入僧徒等事臣詢諸本寺究其弊源則渠輩以爲本寺旣是定和陵屬寺則祭享時造泡造餠不過一年一次之役所重自別何敢圖免而至於本宮進上及祭享所用白紙油紙眞草繩及香陪吏往來與進上陪去時例給之草鞋實爲殘僧難支之弊雖以募入僧言之曾在丁未年因啓下關境內各寺僧十名募入而旋因渠輩稱冤還爲革罷故目今本寺之僧僅爲十餘名誠無以應役境內天佛白雲兩寺僧中限十名募付本寺俾爲一體守護之地云本寺之役元不過數件事而其中造泡造餠自是屬寺應行之役且係祭享所重渠亦不敢言弊油白紙眞草繩等物旣是進上及享事所用事體自異不宜全減故嚴飭別差處自今限三分一除減而至於草鞋則永爲革祛募入一款亦爲申飭於上項兩寺限十名卽爲移屬使之安接
정조 19년 · 강
刑曹判書徐有防上疏賜批仍飭行公
정조 19년 · 목
有防四違召命勿爲呼望勿捧傳旨有防陳疏略曰臣闔門蒙恩河海莫量竊自冀殫竭乃心顚沛以之少效雀䖳之報不意人言危怖遭罹憯毒忽墮在千仞坑坎而籲天無階叩地無應乃者恩言昭布萬目咸睹旣諭以畿伯赤腔惟予燭之又提以幾其魚矣何云黨乎臣奉讀未半自不覺聲吞而淚逬也噫從古人臣之遭罹而不得卞明於君上者何限也漢帝明主也猶且然疑於薏苡之謗勝甫近臣也亦復冤號於黨護之目至今爲志士仁人之所悲縱使人言不得售臣罪特見原而已猶且出鬼爲人況此公車之投纔徹天聰華袞之褒反及賤品倘非日月之明區別於薰蕕之際卞析於黑白之分收拾臣假借臣常在於一腔之無他則以此時而承此敎豈臣夢魂之所敢期乎然則十數年來臣之所以處奸賊奸賊之所以處臣者之深淺本末已在於聖明之鑑臨又況幾魚何黨之敎惟上知之惟天知之若無今日絲綸之特地提出世孰知夫始則慣熟終焉携歧賴天之靈獲免俎刀之實情實狀也噫朝家之設置內閣將以標準朝著矜式國人庶或見國耳公耳之成效而乃於常情人理之外生出此千古所無矯誣誑煽之劇賊臣之所以腐心痛骨萬倍於他人今若責臣以有目無珠不能卞之於多年寮寀之時如張曲江先見之明早自斥絕云爾則臣固服罪之不暇而今乃以不識義理駁之於前少無驚憤論之於後人之不諒胡至於此苟欲駁擊臣除去臣何患無辭而始言其許多側媚不忍正視之態申之而忘君獲黨之極惡大案結之以恩補以後自同平人之冷語收殺節節鋪排愈往愈酷尙何言哉惟我殿下曲費造化必欲拔臣墨池置臣雪嶺旣遞罷之又甄錄之不擇夷險諭以大義遽令尋鄕責及臣兄恩敎頻繁召牌絡續臣雖頑如木石寧不蠢動而其奈遍身滓穢大質都虧上而孤負聖朝下而僇辱門戶今雖欲薰沐洗濯復廁衣冠之列不可得矣席稿經夜情窮勢戲冒萬死疾聲呼籲伏乞勘臣罪犯以爲爲人臣不忠者之戒如或曲加㴠貸全保性命則特許歸身松楸沒齒畎畝歌詠聖澤避遠駴機雖死之日猶生之年批以觀於前後批敎者孰不知卿本心在卿還勝於世不知卿之時勿辭行公○敎曰刑判批下到今情勢無可言何必牌招卽爲入來肅拜一律罪人收議文書之稽滯刑政所關以此嚴飭斯速擧行
정조 19년 · 강
命刑曹判書徐有防謫補京畿監司發遣金吾郞下送尋命還收謫之一字
정조 19년 · 목
敎曰近以重臣事當暑酬應不知其憊者豈特爲重臣地也刑政所關不欲置人於心跡未暴之中微官尙然況重臣乎往在己庚兩年間朝著殆空竝與故徐領府事今金奉朝賀俱不在朝惟金鄭兩相以大家在相位其所眷注勢使然矣然而以予平蕩之苦心切戒偏重之流弊以重臣家之無累於其時頻置近密如是之際與簪筆者面熟此豈足爲罪況於積畏約之餘不敢露圭角細視蹤跡之嫌而筵席從容之際亦未嘗無導達拯救雖謂之無愧於伯仁之不誇未必爲過彼見其跡而不知其心者之多少雌黃豈其情也哉且況追逐之斥宜付一哂捃摭多端備經苦惱追逐者固如是乎世自有公眼豈待重臣之自鳴日前其魚何黨之論赤腔予燭之褒廷臣之所罕得者得此恩言豈比萬番薫沐乎斷當拚棄區區私義有進無退以少酬拔例之渥卽人分臣情之所當然猶且曲爲之地先解藩任次卸樞銜罷職俾伸情勢禁推又作節拍到此地頭惟有出膺而入肅五箇字爲目下當處之第一義則夜鼂之項坐違十牌取章賜批亦不知動不但分義之不敢出抑亦擧措太忽嚴畏今則勉出猶屬餘事獨不念國綱之虧損乎嶺海之典焉敢辭也此則參恕亦可刑曹判書徐有防爲先遞差謫補於京畿地方道臣以補兼謫則何必令爲不欲爲之肅拜又何敢爲不敢爲之辭朝乎分付禁府發遣都事下送營府又送宣傳官齎標信密符左一隻偕往先爲合符於都事取其舊佩傳于畿伯後更以左隻合符無疑然後復命事分付又敎曰以謫兼補之故雖有發送府郞之擧而今旣到營謫之一字還收然後可以行監司之事傳敎中特爲還收認補爲謫無敢更犯方命之科事下諭于畿伯
정조 19년 · 강
以李義弼爲大司憲閔台爀爲大司諫尹序東爲執義尹光普爲司諫沈奎魯李柱延爲掌令金驥燦洪時溥爲持平李義明金璟爲正言竝前望也
정조 19년 · 강
汰行首宣傳官尹範敍以吳毅常代之拿問宣傳官柳相穆
정조 19년 · 목
敎曰入直武士無非待燮重任則況宣傳官之要任乎有齎標信合符事使之具羽笠紅衣待令則恰過吸烟半盞頃始爲待令此輩何處用之當該宣傳官爲先出付兵曹拿入取招草記常時不能檢飭之行首宣傳官汰去更勿擧論於行首之任其代令該曹以稍能彈壓人口傳差出○兵曹啓言宣傳官柳相穆拿入嚴問其遲滯委折則所供內着帽在直所矣伏聞以紅衣羽笠待令之命換着之際自爾遲滞云敎以莫非廳首常時不能檢飭之致如渠新進何足責亦不可全然無罪令該府拿問處之
정조 19년 · 목
以李祖源爲刑曹判書徐有隣爲工曹判書尹行元爲禮曹參議趙▣爲宣川府使
정조 19년 · 강
命檢書官李功懋李光葵拿問處之監書李師膺李儀輔令攸司科治
정조 19년 · 목
內閣啓言令日考功時檢書官李功懋李光葵晚到於直閣仕進之後其怠慢之習不可無飭請幷令該府拿問處之允之又啓言監書李師膺李儀輔晩到於直閣仕進之後請幷令攸司科治允之
정조 19년 · 강
承旨柳匡天以領府事金憙附奏書啓更下敦諭仍命遣史官探問行期遲速
정조 19년 · 목
書啓以爲臣敬奉聖批馳往傳諭于稷山縣成歡驛領府事金憙所住處則以爲臣未蒙嚴誅之前無非負罪之日而敢於此時猥陳自列之章轉益隕越求死不得千萬匪意近密之臣又此遠臨傳宣聖批十行溫諭罔非死罪臣所不敢承者也臣伏讀未半不覺感淚之被面繼又伏承去月三十日所下傳敎尤不勝慚恧之至臣之旣去而復來誠以不如是則臣分益蔑矣國綱益隳矣臣何敢自此退歸重犯擅行之罪而狗馬之疾日益危苦荒村旅店難以治療實有死於道路之慮不如歸死父母之鄕無失首丘之義且臣所留之地距故山不甚遠故今方擔舁病軀還尋鄕路此非臣之本意而其情則慽矣名以大官負罪至此而終不被誅殛之典則其可曰國有法乎惟願將臣前後罪狀亟處以當律云臣則仍爲復路敎以卽接卿附啓仍審所愼尙苦還向稍近之鄕里便意調將悵歎之外奉慮無已當暑行役榮衛受損以致勿藥之稽遲耶爲便卿意雖不得催還欲知上來行期之遲速特遣史官傳諭卿其指期以奏事史官往傳于領府事
정조 19년 · 강
京畿都事趙得永以監司徐有防方在廢務俟勘中受符狀啓代行馳啓命還下送更令道臣當刻內狀聞仍飭畿營文簿之以都事名來呈者無敢踰城門
정조 19년 · 목
狀啓以爲臣所佩密符右一隻標信宣傳官趙濟民合符後收取之意纔已馳啓而當日巳時禁府都事李顯祿與本道觀察使徐有防下來營府故宣傳官趙濟民更以左一隻合符後密符右一隻發兵符右一隻道內守令邊將發兵符左四十八隻印信一顆馬牌七箇觀察使徐有防當日祗受而情地懍戲屛伏私處廢務俟勘交符形止不得修啓故臣代行馳啓又狀啓以爲傳敎中謫之一字還收事有旨祗受形止臣代行馳啓敎以苟欲斥補於外官三都八道三百六十州二百二十鎭何處不可而必也因其地而以謫兼補自有斟量者在昔在先朝己卯間有一重臣之以守使出鎭廣州留守營者遭罹之罔測不啻懍怕故擧朝震恐爲之股栗特推神武之宸斷臨門詢以擅離徑還之由因其地以罪仍官押至東城之外使之復命至今於乎不忘之思傳以爲彌綸世道全保世臣之望德大業目今世道之紊糅世臣之零替與昔己卯處分之時豈特不敢比方而已也此所以竊附師古率舊之義有此拔例之斥補在畿伯道理不但仰感俯怵踼蹶顚倒之不暇符佩去就係是師律藩任體貌異於京職遵昔年之故事有今日之處分則事到手底但當惟命又焉敢廢務退處替使都事代行乎非欲德我所惜者紀綱此狀啓還下送更以都事假都事之名來呈文簿者分付敦義門將處無敢踰閾受符形止使之當刻內狀聞若或遲滯是不知有國有君爲人臣而負此罪名其敢偃息於橫目之列乎此意竝爲嚴飭分付
정조 19년 · 강
召見藥院提調諸承旨及宣川府使趙▣蔚山府使鄭昌期于熙政堂
정조 19년 · 목
藥院請診諸承旨持公事入侍也六房無公事○予謂藥院提調沈頤之曰畿伯事善爲出場矣予則以爲今番昭晰傳敎以後平日不知畿伯之心迹者皆可洞悉無餘以此言之則在畿伯反勝於所遭以前矣頤之曰赤腔二字之敎及昨日所下恩敎曠絕今古當者之感結姑毋論傍觀亦爲之代涕矣予曰近日持公事入侍連日爲之近來百隸之怠慢便成一副痼習非不知六房之無公事而每早臨殿亦出於飭勵群工不遑自逸之意也仍命下直守令入侍予謂昌期曰蔚山近多弊瘼下去後善爲之勿復如前任淸道時可也此後御史分送時當先送蔚山矣
정조 19년 · 강
召見有司堂上李時秀于重熙堂
정조 19년 · 목
予謂時秀曰宣禧宮動駕方在不遠卿於今日進詣奉審祠堂及齋室後塗褙鋪陳等所入詳細書入可也予又曰宗廟墻垣修改處果已奉審否時秀曰謹已奉審矣予曰修築後年月日識之墻面可也
정조 19년 · 강
遞判義禁洪秀輔以邊得讓代之得讓陳疏辭職賜例批尋遞之以徐有隣代之
정조 19년 · 목
敎曰當暑滯囚可悶判義禁洪秀輔聞其病勢有難行公云許遞前望單子入之以得讓批下得讓疏陳乞遞賜例批尋敎以兼帶金吾許遞前望單子入之待下批牌招時囚使之議處照律仍以有隣批下
정조 19년 · 강
太廟秋展謁命以十三日爲之判下軍兵節目
정조 19년 · 목
因禮曹日子推擇啓稟有是命○因兵曹軍兵磨鍊取稟敎以訓局步軍十三哨馬軍三哨爲先後廂御營廳留陣禁軍三番隨駕其餘扈衛軍官忠壯等衛及留營留陣置之
정조 19년 · 강
幼學權瑞應等九十四人疏請先正文正公宋時烈配食于臨漳書院賜批仍下御定兩賢傳心錄四册命誦讀服習無替申諭之意
정조 19년 · 목
疏略曰嵩儒重道朝家之盛典建院腏享士林之景仰臣等竊伏覩漣川縣臨漳里有朱夫子書院肇創在肅廟朝己丑而賜額在於癸巳蓋取地號漳洲村稱武夷而九曲淸流宛然同符於朱子故里也昔朱夫子之在南康軍也偶得臥龍潭於廬山五老峯下妥侑諸葛武侯遺像於菴堂而自爲之記以寓景仰之思蓋夫子之有取於武侯者以其志在興復伸大義於天下而夫子所遇之時不幸與武侯同焉則夫子所以尙反千載之下而神交之付冥漠靈芝之寓曠感永爲英雄滿襟之淚也臣等生長是鄕心慕夫子之道口誦夫子之書瞻依七分之遺像欽仰千聖之嫡傳者蓋非一日而惟我殿下崇奉我朱子尊慕我朱子會統之書作而繼五經之刪述百選之編刊而垂萬世之柯範臣等鼓舞興作於菁莪極檏之中欣然相告而相慶矣仍伏念先正臣文正公宋時烈生乎夫子之後獨得夫子之傳蓋其平日言必稱夫子行必法夫子以至動靜云爲經綸設施無一事不由夫子之道試以春秋大義爲殿下竭論焉昔在仁廟丙丁之運衣冠變而腥膻禮樂化爲侏褵當時之好言議者甘心於拜羊㦸手於取態一轉而爲小事大之說二轉而爲弱役强之論擧一世駸駸然用夷變夏而惟先正挺立於斯世春秋數十竊取其義幸際寧陵大有爲之會其所以密勿謨猷莫非復讎雪恥之大計嗟乎天不祚宋雲鄕之仙御已遠永安之末命太遽遂令磊落軒昂正大光明之至德大業未克展布而尙今使天下後世之人能知帝京之爲尊皮幣之可恥者卽先正所守忍痛含冤迫不得已八箇字是已蓋朱夫子所以上接孔聖之統者蓋其心法之遠紹而先正之所以繼夫子者不越乎尊周攘夷之義則前賢後賢心跡相符沕然一揆矣先正褒崇之典自肅廟曁英廟兩朝已無遺憾而殿下臨御以來旣命追配于孝宗廟庭以示曠感之思又令印行宋子大全之書使先正之隻字片言皆令家傳而戶誦又創大老祠于寧陵近地以伸尊尙之義而御製碑文若曰學符紫陽派接栗翁親製祭文若曰氣像喬泰德業日星大哉王言眞有光於先朝從祀文廟之處分而臣愚死罪竊以爲殿下尊慕先正無異於崇奉夫子也嗚呼是院之設置於我東事不偶然而尙缺先正配食之儀豈不爲朝家之闕典士林之缺望乎倘使修百年未遑之典擧一院追享之儀兼奉先正遺像俾吾東章甫得以瞻依而永有所矜式則其興起斯文作成人才之道夫豈淺淺也哉伏願亟降明命亟擧彝章批以紫陽獨享之祠不得以先正專配者實爲未遑之欠典而先正俎豆之所多至七十有餘況於紹賢五賢賜額之祠旣云幷侑然則更商亦可大抵予所曠感於兩賢者春秋大義與日星炳若爭光而語默行藏事事相符此所以是書之手編者當令內閣謄寫藏之本祠豈不愈於越例之疊享乎今下兩賢傳心錄四册一本爾等祗受誦讀服習無替申諭之此意
정조 19년 · 강
獻納金履喬上疏請收還前後禁令仍辭職賜例批不允
정조 19년 · 목
疏略曰臣聞臺閣者言路之所由而言路之開閉係於臺閣之輕重故雖以人主之尊爲之少損威嚴而假之可否之權豈可設禁而奪其重乎一自風俗日卑掄選不古居是職者往往有如臣疲劣之流而其所論或未必盡槪於聖心則雖以我聖上包容之德宏達之謨旣輕視其人而便以爲臺閣不足重昨日設一禁令今日設一禁令遂使于于來諫之所便作象魏懸法之地甚至於倫彝所係擧國共公之論其所設禁尤嚴且峻而乃於設禁之外別求所謂民憂國計者而責之臺閣之臣苟使民彝永淪義理不明則其將國不得爲國民不得爲民有何憂與計之可論乎設使臺閣之臣眞有深謨至計可以便國利民者誰肯捨當頭莫大之義棄擧國公共之論而爲殿下刺口言之甘自歸於緦功之察哉殿下誠能惕然改圖收還前後禁令使民彝不墜義理得伸則臺閣尊而言路開言路開則民憂國計亦將有爲殿下次第陳之者矣仍伏念臣父再蒙再造恩深河海嘗願糜碎身軀以圖萬一之報而天不假年夙昔之志百不一展齎恨入地臣等炳然一念惟在於克追父志盡忠殿下隨事隨處誠心做去爲沒身事君之符而今臣所帶之職禁令還收之前便是無用之宂官無其責而任其職臣雖欲强顏趋走其於違素心何哉伏願特遞臣職仍治臣瀆擾之罪
정조 19년 · 강
工曹判書徐有隣上疏辭職賜批
정조 19년 · 목
疏略曰臣家之保有今日皆聖上賜也至於臣弟所被拯拔昭釋之至恩大德天地未足以喩其高厚日月未足以譬其照燭生生世世惟隕結是期而已尙何敢形之文字仰瀆崇嚴也此際水部新除忽下於感泣攢祝之中在臣叩謝之忱豈敢一日稽肅而已往門闌之燀赫實招過福之災此時簪組之飄揚倍切集木之懼以致經夜偃伏卽又伏奉金吾特授之命義分爲重他何暇顧而目下暑濕之症轉成寒熱宛轉床褥束帶趋朝其勢末由伏乞聖明亟命鐫改仍治臣逋慢之罪批以畿伯事昭晣於卿與有榮何乃過辭卽爲出肅仍敎曰工判批下兼帶議讞不可遲滞牌招察任
정조 19년 · 강
吏曹參議成德雨上疏辭職賜例批
정조 19년 · 강
命年分依近例專委於道臣
정조 19년 · 목
戶曹判書李時秀啓言今年年分事目非久當爲磨鍊而敬差官不爲差送專委道臣已成近例今年亦當稟旨擧行故敢達敎以依近例爲之
정조 19년 · 강
江原監司李秉鼎以華城役所林木一千八十株出浦馳啓命嚴禁妨農貽弊之端差人作弊亦爲察戢
정조 19년 · 목
該監司狀啓以爲頃因華城城役所關道內金城狼川楊口等地昨年䂨置未流下材木八百七十七株元數外以體小不合退却材二百十三株一體結筏待水漲流下之意翻關知委於各該邑矣狼川縣監安廷善牒呈內本縣昨年未流下體木三株長松木一百一株大椽木一百五十六株退材木八十九株金城縣昨年未流下體木一百十八株大椽木四十七株椽木四百四十二株退材木九十一株楊口縣退材木三十三株合一千八十株都聚本縣南江分作十四筏沙工洪成太等二十七名領率今月初五日發送而楊口縣昨年未流下大樑木五株春舌木五株自山底姑未流下云敎以出浦與運船之際若有一毫妨農與貽弊之端卿其嚴禁差人又或憑藉作弊亦爲察戢事回諭
정조 19년 · 강
京兆行關八路禁戢邪學
정조 19년 · 목
漢城府行會以爲因大司憲權裕上疏聖批若曰邪學人事分付京兆以三漢姓名罪犯曉諭坊曲莫敢更犯其所導善而恥格之方在師儒士師按道典邑者之責須各存着皆爲聖人之徒又因右議政蔡濟恭箚子聖批若曰邪學詿誤之弊父不父君不君夫不夫其流將至於爲賊爲盜必待大行掃蕩然後可能知戢與其然矣盍若防之於未然前後批敎若是諄諄大抵邪學卽所謂天主學之禁何等至嚴而近來一種妖邪之類不知懲戢暗相滋蔓翻解妖書誘惑愚民男女混雜倫紀斁絕將有滔天燎原之患故大臣登筵而奏之以其現捉者崔定吉池洪尹有一等二人付之捕廳斃於杖下而惟我聖上特推好生之德深軫毖後之方旣令通諭五部無至於更犯又使知委外邑申禁於未然天地之仁霜雪之嚴旁流而竝行爲今日臣子者孰敢不對揚聖意思所以嚴禁而痛革乎顧今聖化挽乎三代儒敎訖于八域小大臣庶無非化中之物凡厥同得之性豈欲甘爲亂民而始也惑於妖說轉相染污終焉失其本心迷不覺悟棄其倫而絕其祀不知有三綱五常駸駸入於禽獸之域豈不大可哀哉爲官長者苟能誠心而諭之嚴法而繩之如救焚拯溺之爲則惟彼訛誤之類必將怳然而覺瞿然而悔相率爲聖人氓何憂乎邪學之不熄也今承聖敎如是行會各道各邑咸須知悉先以關文眞諺翻謄遍揭坊曲俾愚夫愚婦曉然知之凡係禁戢之道另加着意藏書者火之傳誦者罪之不率敎者刑以礪之能遷善者賞以勸之大者登聞處之小者營邑治之使邪學一種無或有潛滋之患而近來人心不淑告訐成習如有挾其私憾者乘此機會以甲而指乙曰彼爲邪學以乙而指甲曰此爲邪學又或寅緣暗錄於監營本官鎭營廉問記而不之致察惟廉問是信使無辜之乎民陷罔測之罪科則是欲禁其弊反啓其弊也聖慮及此辭敎勤摯其在奉行之道尤敢不兢兢致愼乎自今以後若不痛禁復有現發則是營邑之不誠心開諭也禁之而或繹騷或橫罹則是營邑之不思所以仰體之道也其罪當如何幷須惕念擧行俾有實效而擧行刑止爲先回移
정조 19년 · 강
命壯勇營連五巡全布人申德就熟馬一匹賜給
정조 19년 · 목
該營以將校射會時連五巡全布人壯勇衛申德就別單書入敎以係是初次熟馬一匹賜給
정조 19년 · 목
義禁府啓言殷山前縣監權中憲原情以爲道啓中還穀一千三百十一石零作錢事所謂民分立本一千二百九十七兩零云者昨冬捧䨀垂畢之際已捧者一萬四千餘石未捧者四百三十餘石而俱是貧窮難捧之民自願以錢代納故不得已以一石價三兩代捧而其數爲一千二百九十七兩零今年正月初巡以三兩本錢還爲分給於納錢民人等此雖出於使公穀不耗民力稍紓之計而以錢代捧罪固難逭所謂諸般役價貿入立本事本縣倉庫衙舍盡爲頹圮故渠赴任之後或新建或重修役巨財綿無計就功不獲已就吏鄕輩處役價九百石零每年作錢例下之中每石以八錢式除出七百兩零補用於修繕之役此亦一從邑中吏鄕之自願所謂餘剩錢二千五百八十四兩內修補所入爲一千八百五兩零在錢之無歸着者爲一千四百九十九兩而初無六千七百五十兩之反還作錢則有何民分立本及貿入役價之可言者而亦豈有餘剩多至一千四百九十九兩之理乎道啓中一千三百十一石云者或以吏鄕役價九十餘石及還穀代錢四百三十餘兩合以謂之乎道啓與渠所料未免相左渠兩歲居官一無報效畢竟憤誤至登道啓不職之罪萬殞猶輕云權中憲曾經侍從請議處允之孟山前縣監李尙德原情以爲渠本縣到任在於甲寅正月十九日而還穀逋欠事則渠赴任前已自營門別定査官査實方張至四月始爲畢査而査出民未捧吏逋合二千餘石渠仍爲眼同修簿報營而未及收殺六月旋卽遞歸居官半載吏逋未能督捧云李尙德曾經宣傳官請議處允之又啓言宣傳官柳相穆換着紅衣自致遲滯之由已悉於兵曹査問之下云請議處允之又啓言檢書官李功懋李光葵等原情以爲渠莫重考功不能趁卽待令云請刑推得情敎以除刑推議處
정조 19년 · 강
召見諸承旨及黃海兵使李海愚黃州牧使宋守淵于誠正閣
정조 19년 · 목
持公事入侍也六房無公事
정조 19년 · 강
敍前校理申大尹前修撰朴鍾淳前副修撰高宅謙
정조 19년 · 목
承旨鄭尙愚啓言同罪未敍人隨卽提稟事曾有定式執義尹序東旣已除職蒙敍前校理申大尹前修撰朴鍾淳前副修撰高宅謙俱是同罪之人矣敎以敍用
정조 19년 · 강
命中和府使尹恒儉及當該兼營將令道臣嚴棍退限二十日跟捕越獄罪人過限三十日不捉該府使論理狀聞
정조 19년 · 목
平安監司金載瓚狀啓以爲中和府殺獄罪人李成三越獄逃走過期未捕該府使尹恒儉爲先罷黜敎以近來跟捕之政怠忽故有此愆期之弊該府使及當該不勤跟捕之兼營將爲先令道臣大張威儀嚴棍十度退限二十日又或愆限加棍二十度過限三十日而依舊不捉則該府使別樣勘罪次論理狀聞事分付道臣
정조 19년 · 강
飭關西帥臣安州地方官顧助安州漂頹戶仍往漂頹處以判付慰諭被災民戶
정조 19년 · 목
平安監司金載瓚狀啓以爲去月三十日本月初一初三日之兩江川漲溢平壤大同江邊民家頹壓爲六戶价川無盡江邊民家漂失爲二十九戶博川西面津頭民家漂失爲十二戶嘉山大定江邊民家頹壓爲四十八戶安州淸川江邊民家頹壓爲一百十六戶而漲濤衝亘水口內外城二晝夜連霔之水渟滀不散南塘稍低處民戶頹壓亦爲四十七戶而人物幸免渰死恤典依例題給敎以安州民戶之漂頹夥然嚴飭地方官使之別般顧助亦令帥臣拔例顧助而兵使與該牧使往頹漂處以此判付慰諭後待其畢奠接形止狀聞事分付
정조 19년 · 강
遞刑曹參判徐有臣以趙鎭寬代之前望也
정조 19년 · 목
因刑曹坐不坐單子敎曰參判連日懸病可知其實恙許遞前望單子入之待下批牌招前望以鎭寬批下
정조 19년 · 강
勘放金吾時囚李尙德等
정조 19년 · 목
禁府啓言時囚議處照律事命下矣罪人李尙德到任於正月遞歸於六月則在任不過六朔與磨勘守令有異而舊逋査發之後不能趁卽督捧之罪在所難免杖一百收贖告身盡行追奪放送柳相穆身在禁直特敎之下趁不待令稽緩之罪在所難免笞五十收贖解見任別敍放送李功懋李光葵考功坐起事體何如而敢於直閣仕進之後始爲來到怠慢之罪殊甚可駭各杖一百收贖告身盡行追奪放送權中憲還穀反弄之名色數爻與道啓論列多有相左者不可徑先勘斷請分付道臣更爲詳査狀聞後稟處允之敎以柳相穆李功懋李光葵公罪勘放而諸囚中如有功議各減一等又啓言因張集紹原情依下敎關問道臣卽接江原監司李秉鼎牒呈則風落松作板事調發軍丁裁斷埋置以爲作板之計臘月始役生㥘於鄭忠欽之揚言還爲打破之說不但忠欽之議送昭昭詳陳吏房金就甲將校金就允之招明白直陳且摘奸將校回告當初埋置者雖已腐傷可合作板者至於七十餘株云今此集紹之供總是屋椽之材云云何其誣罔之至此若是屋椽之材則三立作板何爲生㥘打破乎至於面稟前道臣一款旣無文蹟無以的知若如其言則推以事理前道臣豈有調發軍丁使之埋置之理若是報營之事則鄭忠欽豈有捉囚擅刑之理乎至於還穀督懲積有怨毒等說可謂白地做出果如其言則此事査問時集紹屢爲牒報何無一言發明乎火粟收稅事則一自戊戌年爲始雖有多寡之可言創出謬例果爲的實而集紹在官以後官吏以其昏暗之故惟意加徵中間偸食比前倍簁故民怨朋興職由於此設如渠供載在邑例則諸人之供何不納招設有文蹟此不過戊戌後遮面染指之文蹟宮納火稅何關於蔘價邸人價耶卽不過換作名色欲爲掩跡之計至於守禦軍侵徵事則宣頭案磨勘何關於京廳案付之軍而信聽吏言有此侵徵昨秋守使時發關之後移捧於他軍保至於三名之多則順才處雖爲還給徵捧於軍保則一也此何足爲發明之端乎大抵弊職於集紹素有知面初無愛憎自昨秋守使時已知其昏暗不法到營以後沓至之議送皆是橫城官吏侵漁之語故果爲廉探則鄙瑣之事不一而足一境之民少有違令皆捧罰錢鄕任之捧賂特差倉斗之捧大給小等事皆不足論雖以啓聞中李志復事言之志復卽鄕曲一名而以罰錢不納官吏懸罰作廳至及白骨之三代一境呼冤列邑傳笑云宣頭案磨勘不關軍丁而頉役徵錢火粟稅收捧自有定數而加斂減納事旣無理在法當禁雖有邑例難免襲謬官吏之付罰邑民大是弊端而任其橫恣慢不禁戢者亦極昏劣雖以風落松言之黃腸封山法意至嚴而三立作板之說旣發校吏之招則不可以旋卽打破不歸私用有所容貸請以此照律敎以如非計未成或因謬例昏劣之罪考律區別功議勘放後草記又啓言韓用鐸張至顯律名依下敎議于大臣則領議政洪樂性病未獻議左議政兪彥鎬以爲兩人聯箚中所謂未知何事云者語極囫圇大欠誠實該府所擬詐不以實之律在所難逭而第念其職則論思也其事則堂箚也在聖朝含垢之德稍改律名俾自知罪恐有光於寬大之政云右議政蔡濟恭以爲兩人箚辭臣顧念朝體不以其所云未知何事歸之不然而但堂箚事體至爲重大以未能的知之事何可遽然聯陳而曰以憂愛者豈不爲輕先疏忽之歸乎以此照律似爲允當云大臣之議如此請上裁敎以依大臣議施行
정조 19년 · 강
槐院撰送禮曹堂上東萊府使釜山僉使答日本對馬島主關白立儲告慶書
정조 19년 · 목
禮曹參判答日本對馬州太守拾遺平義功書槎便鼎來華翰隨至憑審興居沖裕慰浣良深況聞貴國新有建儲之慶其在隣好曷勝懽喜惠貺諸品謹領厚誼不腆土宜庸伸回敬惟冀順序益珍不備○禮曹參議答對馬州太守拾遺平義功書敬奉華翰憑諦動靜淸裕瞻慰倍至緬惟貴邦立儲有慶其在交好曷任欣喜盛貺感領薄儀回敬只希自玉不備○東萊府使答對馬州太守拾遺平義功書書到奉認貴國有立儲之慶喜聳曷已卽已轉達朝廷想有該部詳覆此不復贅惠貺多謝厚誼菲品庸冀莞留不備○釜山僉使答對馬州太守拾遺平義功書拜翰仍諦貴國有建儲之慶遙賀萬萬詳在南宮覆緘玆不贅縷厚儀良荷薄品伸敬不俑
정조 19년 · 강
太廟動駕命待晴爲之
정조 19년 · 목
敎曰雨勢如此動駕當待晴擇日爲之令該房該曹知悉
정조 19년 · 강
以任嵂爲總戎中軍
정조 19년 · 강
勘放金吾時囚李漸運韓用鐸張至顯張集紹等
정조 19년 · 목
禁府啓言觀此全羅監司徐鼎修狀啓則李漸運之倉鑰如開藉曰稅穀之合捧終欠典守之嚴逋吏差任雖緣公債之了殺有非戢奸之道雖以抄戶一事言之旣有捧賂存拔之說則不思察飭只憑任掌之所告者不能詳審之罪固已難逭災政俵給何等大政而十八結偸弄吏奸莫察糶䨀法意本自嚴重而百餘石私捧謬例不禁事事昏錯節節可駭請以此照律允之又啓言李漸運杖一百收贖告身盡行追奪私罪施行允之敎以功減一等又啓言韓用鐸張至顯等各杖一百收贖告身盡行追奪功減一等放送允之
정조 19년 · 강
定賡載詩活印藏弆之式
정조 19년 · 목
先是命閣臣釐正賡載軸凡例以進至是敎曰賡載詩此後依此例印頒於賡韻諸臣而西庫白紙五件京造紙二件毛面紙二件粉唐紙一件定式藏置內入件臨時取稟五處史庫內閣外閣各藏一件事定式以此載之日記及日省錄
정조 19년 · 강
分遣承旨馳詣太廟景慕宮奉審摘奸
정조 19년 · 강
召見諸承旨及禮曹判書閔鍾顯于誠正閣
정조 19년 · 목
持公事入侍也六房無公事○予謂鍾顯曰昨日動駕旣因雨下使之待晴擇日矣明日卽宗廟內外墻修改日也欲於明日展謁仍審修改始役後還宮而但雨意尙未快霽日官之言以爲何如若値雨下則不但冒雨行禮之際易致失儀以沾濕之衣服行禮於莫重之地終有歉於齊明潔蠲之義予之平日所執本自如此矣今日晴明日雨近來日官輩雖難責懸度無差而苟能誠心籌度亦豈不雖不中不遠耶卿須筵退後招問日官輩且其勸督隸習之方着實留意也
정조 19년 · 강
命以明日行太廟秋展謁若値雨下令禮兵曹以退行之意稟旨仍著爲式仍命出宮門路由萬安門
정조 19년 · 목
敎曰昨日之雨豈至於沾服太過而予之所執常以爲出宮後下雨足可行禮則未必停還而雨下在嚴鼓之前則冒雨出宮强爲行禮反忽所重近於取便觀於昨日展謁之退行而予意可知也明日卽墻垣修改日行禮後欲觀始役而來令該曹及政府隨駕營門預爲知悉等待若値雨下如昨日則令禮兵曹退行之意稟旨事分付此後禮曹知予本意行禮當日雨下於出宮前則動駕卽爲稟旨退行事載之稽制司謄錄○敎曰明日秋展謁當於眞殿展拜後行孟朔大奉審出宮初嚴時來待萬安門外門路由此門令該房知悉
정조 19년 · 강
承旨李肇源疏陳春秋兼銜應避之嫌批許該曹稟處
정조 19년 · 강
命專經武臣殿講以射代行生涼後更稟
정조 19년 · 목
政院以來十八日殿講日次取稟有是命
정조 19년 · 강
命雲觀諏吉若値雨退期當該日官入啓論勘仍命吉神湊會日雖有些少拘忌一依協吉通義宜忌編所論較量輕重推擇
정조 19년 · 목
禮曹判書閔鍾顯啓言昨日莫重動駕因日官之不善推擇致有改擇之命臣待罪本監不勝惶恐而卽伏承傳敎有此後行禮當日雨下於出宮前則稟旨退行之敎矣此固出於爲所重之聖意孰不仰認而第伏念如是之後日官輩若以動駕之有進退弛心諏吉之際復如今番之莫辨陰晴則欠敬莫甚此後若有雨下退期之事則請當該諏吉官卽爲入啓論勘敎以昨日之雨雖不讀風雨賦不知甲子乙丑者豈不知之則名以日官放意不能致精者渠輩所爲萬萬駭然卿亦略識於昨日以前云爾則渠輩事尤豈不駭然乎然渠輩已嚴處始不更爲勘罪而卿之此奏正合懲後之道矣依爲之載之謄錄以此遵行又啓言新編協吉通義刊行之後拘於神煞之多端推擇之際每患苟簡臣意則舊方中諸般拘忌已經通義之辨破者隨其大小稍加闊挾而至若吉神湊會之辰雖有些少拘忌若非大禮諏吉之時則亦依通義宜忌編所論較量輕重以爲趋避選擇之地似合通變之方矣敎以欲爲下敎而未果矣卿言甚好依此定式
정조 19년 · 목
今春夏等褒貶無一人居中居下也
정조 19년 · 강
推檢校待敎徐有榘
정조 19년 · 목
直閣李始源啓言明日動駕成命已久奎章閣今秋孟朔大奉審不卽頉稟且以日省錄事飭敎不啻諄複而筵說編入之際不能詳審守宮望筒書入之時不能照檢已敍之大臣書以罷職方削之閣臣亦不懸頉屢勤責敎前後做錯不宜無警請檢校待敎徐有榘推考允之
정조 19년 · 강
以具世勣爲守禦中軍
정조 19년 · 강
判下金吾囚供命順川郡守李秉道開寧縣監金喆淳付過還任
정조 19년 · 목
禁府啓言覆檢官順川郡守李秉道原情以爲今年正月十一日以价川郡金安倜獄事覆檢官擧行而殺獄事體至嚴且重故躬自按騐多般究覈則屍身上下初無傷痕之可執干證諸招又無疑晦之端故果以實狀論報而初覆檢之不得相通法意至嚴衆目在傍則屍親所謂會面酬酢之說實是行不得之事不足多卞云曾經宣傳官請議處敎以其所駭然焉逭重勘而與故犯有異爲先付過還官仍令道臣以渠定査官以爲贖罪之地若或不當反而反案其爲舞法之罪尤無所逃一從獄理無敢闊挾之意嚴飭放送又啓言開寧縣監金喆淳原情以爲昨年二月二十二日以咸昌縣朴安成獄事覆檢官因該縣文移馳進擧行蓋此獄事根因始起於初六日致斃於十八日而屢試藥物傷痕旣無指的連覈證參病斃又甚丁寧故謹依無冤錄時氣死條懸錄仍以朴安成因勢敺閧之罪宜有照法嚴勘安成妻做出無根之言不可尋常處之之意論理報營云請刑推得情敎以雖異於規避使獄理未具詞案轉疑者無非檢官之罪付過當日下送後無敢更或泛忽
정조 19년 · 강
命時囚權中憲査啓上來間姑放
정조 19년 · 목
禁府啓言時囚權中憲處濕之餘素患腹暑之症轉成痢疾度數頻數氣息奄奄實有難保之慮目前罪人病勢如此則有保放救療之規請權中憲姑爲保放敎以査啓上來間保放
정조 19년 · 목
刑曹啓言罪人咸奉連更推施威則以爲癸丑十二月十七日與洞人金大順等會家北射亭時金尙弼來請曰北漢差使徐弼興與同伴金履水因吾六寸金唜孫之還上不納事奪吾家牛隻以去汝須偕往同力推來云同閈之誼不得揮却仍與尙弼大順往興弼所住處大順已與金履水互執爭詰尙弼則推尋牛隻執轡在傍故突入鬪場喝問奪牛之漢則弼興直向渠先打左顂故先以足迎踢其胸膛次以支機木打其左脇仍以牛轡結縛將欲告官因洞人之挽解卽爲解釋而弼興還歸其家同月二十八日竟至殞命弼興之心坎脇上兩處傷痕昭著於檢騐者證諸招又若是丁寧烏可免償命之律云其打殺徐弼興節次箇箇承款請依例結案取招後稟處敎以承款之招殊欠別白不可以此直成鐵案後坐起時更爲嚴刑究問具格捧招又啓言罪人金興乭踢仆黃三得於湯釜中致死節次旣已箇箇承款依例結案取招而係是一罪請依法典照律報議政府詳覆施行允之又啓言罪人李分金嚴刑更推則以爲今正月十六日適來妹家妹與富全之子再春爭詰中門之外卽爲出見則再春向妹慘辱甚至敺打故不勝憤駭拳打足踢之際富全向妹多般詬辱曰吾欲見殺於如汝富女處云衝突肆惡渠以足迎踢富全之胸膛則富全應足仰倒不省人事而再春及再春之妻扶歸其家一自被踢之後呻痛度日同月二十日竟至致命大抵足踢出於一時之憤初非欲殺之心而傷痕旣著檢騐之時致死又在辜限之內則烏得免償命之律云其踢殺富全節次從實遲晩而旣伏承出意見稟處之命故臣等及覆參究則惟此七十老婆之伊時病狀雖出屍親之招而致死實因旣載檢騐之狀癃病被踢雖似烏飛梨落胸膛痕損卽是牛角墻毀況此元犯旣已自服其所致命之端專係於一踢尤爲較然請依例結案取招後稟處允之又啓言罪人許俶嚴刑更推則以爲辛亥九月十二日朝金光範與金性行等諸人會飮於朴昌彬家乘醉戲謔之際性行先與光範起鬧相鬪或拳衝或足踢或頭撞光景不好故與諸人竝力挽解則光範移怒於渠裂污衣服斥呼曰汝不過馬直之子云故渠心雖憤恨含忍出門則光範逐出門外突入欲鬪渠拾得小許石塊撞打光範頭部左額折傷鮮血流出故不勝驚㥘仍卽避身同月十六日光範終至致命此不過一時之憤初非欲殺之心而傷痕旣著要害之處致命又在五日之內殺人之律烏得免云其打殺金光範節次旣已箇箇承款依例結案取招後稟處允之又啓言罪人金熙明嚴刑更推則以爲僞造印信假作備題節次前已直陳當初貪戀於徐重一五百兩給賂之說果以成事後輸送之意至捧手標而前日納招欲免受賂之目出於意氣敢爲粧撰此則從實納招至於僞造時共謀誰人兄弟之間猶尙隱諱豈有與他人共謀之事乎此外無更達之辭云其五百兩捧賂一款雖已遲晩至於僞造時共謀誰某一向抵賴終不直告請更加嚴刑期於得情敎以後坐起時更加嚴刑期於得情又啓言罪人朴好民嚴刑更推則以爲伊日暫入李女之庭中只爲推竹之計初無犯汚之事則看證諸人之驅渠於强却之目者莫知其故李女身死後貸給錢兩亦出於匍匐之誼初非恐㥘而然至於玄女之變招不過受嗾於屍親同情構陷之致雖死杖下强却一款千萬曖昧云李女之自裁情旣切悲好民之强却跡已畢露李女之旌褒旣有成命則好民償死更無可疑因一好民之首禍以致李女之貞烈而捨生玄女之懷胎而竝命渠之一身雖被萬戮不足以慰三人不瞑之魂而忍杖抵賴者萬萬兇獰且以倫理言之其父銀貴因渠殺變激成禍機又犯殺人之律旣已結案將至償命則在渠道理固當卽地求死盡情輸款寧伏王章而猶且一辭發明可見人理之滅絕請朴好民更加嚴刑期於得情敎以更加嚴刑期於得情又啓言罪人鄭成甲更推則以爲去四月二十一日過飮酒盃醉過苑洞之際所親食主人家兒朴江阿之戴食床過去撞着肘端食床破碎江阿之多般辱說故酒氣所使不勝憤惋欲爲敺打江阿之奔去其家逐到其門扶執兩手一踢腎岸伊後十三日厥兒竟至致命當初肘觸旣緣醉步之顚狂末梢足踢亦因酒性之發作雖非用意故殺安得免償命之律云其踢殺江阿之節次旣已箇箇承款請依例結案取招後稟處允之又啓言罪人尹商儀嚴刑更推則以爲庚戌八月間適往洞中楊世得家世得曰吾家有高山客李姓兩班欲爲他人推榮汝能圖得官敎否渠以貧窮所致遽生濫計仍見李姓兩班則出示空名嘉善帖一張曰主人處適有此帖故吾給錢二十兩以買此可爲推榮階梯乎云渠答曰然矣仍歸家以椵木片假作御寶典刑印文則依樣於世得家所出空名帖所安寶篆手自書刻後手書僞帖六張而仍爲踏出三日後往尋李哥於楊世得家時値旱朝門尙未開從閾下傳給李哥而歸帖價則前後所捧合爲四十八兩其後四年更無聲息癸丑八月世得妻來言有呈官事請書所志故卽向其家中路被捉於捕校處而軍服人乃是關廟前居前訓局砲手權哥總角則卽權哥之異姓侄崔哥兒皆是渠所募得指使者政事日兵曹書吏等說亦渠所假托簸弄者而實無其人僞帖中通政左尹嘉善參議等違格則爲慮後日之現露故作違端要爲發明之計而僞寶初雖成出印出李帖騙食李錢之後不勝恐㥘卽爲燒火故初無一張帖加出之事而物件亦不得現納云其作奸節次雖已遲晩其所爲說隨問隨服少無盡情輸款之意究其心術都出於泛稱遲晩欲免當下刑訊之計尤極狡黠前所引總角軍服人今始吐實拈出居住姓字則僞造情節亦係實證此一款未覈之前恐不可以已輸款論斷而依例擧行今方自臣曺發捕請嚴覈取服後更爲稟處允之又啓言罪人李光寅嚴刑更推則以爲昨年正月持船往羅州牧宣惠廳上納米一千石船價米二百石掌樂院所納米三十八石合一千二百三十八石準數受出後與林之英張好碩等敢生偸弄之計二百石先爲除出其中四十石則船上什物辦備次發賣以用十九石則出給渠弟光協以報京江金命澤處所負私債十石則本邑大同色吏處以情債除給一百二十六石則暗爲分載於林之英之船使之先發其餘一千四十三石裝載渠船行到古群山三島前洋遇風致敗而前所分載者欲爲乘機偸食果以沈水未拯樣掩匿瞞告及至勘罪之時自本道嚴刑定配於楊口縣昨年七月自配所逃躱上京往見林之英及張好碩推尋分載米被捉捕廳云其偸竊節次雖已承款而原穀未畢納之前犯用一石自有當律渠旣曰全船臭載則有何雇直之可論而乃敢諉之以雜費船價等說者都出於欲掩國穀之犯手故爲名色之互換究厥情狀尤極巧惡請更加嚴刑期於得情敎以任渠抵賴不捧輸款法何所施勿爲如前更加各別嚴刑期於得情
정조 19년 · 강
罷刑曹堂上徐有臣任希存職
정조 19년 · 목
因刑曹殺獄罪人訊推文案敎曰京司爲外方之表而近來如式擧行之時固絕罕如是也故外方同推之越格亦不卽粘月論勘烏在其重一律之意乎此後嚴飭俾勿如前雖以今朔言之判堂雖引義亞三堂何去而公然抛置無一番訊推之擧而忽於昨日以諸囚訊推之案來呈者極爲駭然名以行公在刑獄之司不爲刑獄之事果何故也一兩日前新除及其前有情勢外行公諸堂竝罷職
정조 19년 · 강
命康津拯活人金九月金等帖加令該閫該邑去官滌用尙州拯活人金時哲等施賞加之典
정조 19년 · 목
全罷監司徐鼎修狀啓以爲康津縣縣內南塘浦女朴召史等一百二十三名今六月十八日涉前江往十里許鹵嶝捉蟹採蛤海潮陸水一時交漲鹵嶝漸沈將不免卽地渰溺同面西里船主正兵金九月金率沙工良人尹得伊格軍良人金益三李貴同林正甲等四人逆流冒險持船急來不自顧恤投入水中書數拯出船未及到之前見弱女四名之漂去捲以漁網俱爲拯載擧皆生全云其出義援溺誠爲可尙合有褒賞之典請令該曹考例稟處敎以十餘人拯活猶爲加資今此百餘人拯活可謂稀有不可循例論賞爲先成給帖加分付道臣令該閫該邑各別去官滌用以眎重人命之意擧行後形止亦令帥臣狀聞事分付○慶尙監司李泰永狀啓以爲今六月三十日尙州洛東場巿歸人同騎津船渡洛東津行到中流忽地覆船津頭良人金時和尊位幼學方哲雄洛東居驛吏金太尙車以大等四人梃身發船招集慣水人其所拯出爲七十六人其餘渰死者爲十一名恤典俾卽題給使之掩埋時和等冒危拯活極爲可尙合有論賞之典請令該曹考例稟處敎以近百人名之拯活豈比於尋常何待回啓竝施賞加之典朝因湖南伯狀啓百餘人拯活加資皆於今日口傳下批亦於今日內與官敎下送
정조 19년 · 강
詣璿源殿展拜仍行大奉審詣太廟展謁
정조 19년 · 목
具翼善冠袞龍袍出萬安門乘輿出仁政門降輿乘輦由敦化門至太廟洞口降輦乘輿入太廟門降輿入齋室改具遠遊冠綘紗枹詣版位行禮訖陞詣廟內奉審詣永寧殿行禮陞詣殿內奉審訖還齋殿改具翼善冠袞龍袍出齋室門外予命戶曹判書李時秀率匠手修改墻垣予曰近來築墻專以方磚累成不能堅固如舊墻今番則必務厚築仍召見左議政兪彥鎬右議政蔡濟恭濟恭曰罪犯至重而恩數曠絕只自冥然不勝惶恧予曰過矣命廟司入侍令徐謙淳等進奏姓名予謂謙淳曰何以奉職謙淳曰當恪勤竭誠矣予曰恪勤者何事竭誠者何任謙淳曰當盡心於修掃之節矣予曰修掃之役軍士足矣莫重廟司只以修掃爲職任者豈成說乎予曰標信祗受時宣傳官初不開見亦只以言歷告該營大將此豈標信事體乎今後則祗受時承旨宣傳官必開見授受諸營大將亦必親見其無誤然後出去若或違此大將直爲草記乘輿出太廟門降輿乘輦入敦化門至協陽門降輦乘輿召見禮曹判書閔鍾顯予曰宣禧宮動駕將於十八日爲之卿其招問日官後自政院入稟也遂還內
정조 19년 · 강
遞宗廟提調趙瑍以沈頤之代之前望也
정조 19년 · 목
敎曰本司久任郞官當以勤幹奉職人專意董飭諸郞多新拜者提調當致察可合郞官筵稟久任而老病似難用筯力提調趙瑍許遞前望單子入之待下批牌招
정조 19년 · 강
命以十八日陪慈宮詣宣禧宮行酌獻禮內殿亦爲陪往出宮門路軍兵磨鍊幷依正月展拜景慕宮時例爲之當日曉頭先詣展拜仍爲整飭諸事待慈駕至洞口外柢迎
정조 19년 · 목
敎曰晩炎雖未退新源則已生是日行禮於是宮然後與庚戌年毓祥宮行禮之意同焉慈心亦欲於是日展誠其在順志之道豈可差退推擇乎宣禧宮行禮日子十八日爲之令該曹知悉○禮曹以慈宮詣宣禧宮出還宮時祗迎陪駕之節磨鍊取稟敎曰初意則前一日先詣欲依毓祥宮景慕宮展拜時例爲之矣慈敎以當暑經宿爲慮其在順承之道何可違拂乎當於其日曉頭先詣本宮展拜仍又整飭諸事待慈宮至洞口外柢迎以此知悉擧行而慈宮出宮門路依正月景慕宮擧動時例爲之內殿出宮門路亦依正月例爲之○敎曰十八日動駕時輦路左右屛門把守軍兵依正月例除之預以此意分付漢城府俾勿如春初之紛沓皆令挾路觀光○兵曹以慈宮中宮殿詣宣禧宮時侍衛禁軍及前後廂軍兵磨鍊取稟竝敎以依正月例磨鍊又以宣禧宮動駕時軍兵及留營留陣軍兵磨鍊取稟敎以隨駕軍兵留營留陣亦皆依正月例今番則禁御兩營當爲留陣後廂隨駕一款令色承旨臨時稟旨
정조 19년 · 강
慈宮內殿詣宣禧宮時分司官員命政官牌招開政差出
정조 19년 · 강
有政吏曹判書尹蓍東參判黃昇源參議成德雨進
정조 19년 · 목
以李普溫爲工曹參判申獻朝尹弼秉李羽晉金啓洛爲分承旨鄭好仁閔鍾顯李得臣爲分內局提調李祖承李太亨曺允大李鎭翼爲分副總管宗廟令徐謙淳東部令金世根相換景慕宮令金在明健元陵令金魯敬相換宗廟副奉事金魯正典牲副奉事金順行相換
정조 19년 · 강
遞分內局提調閔鍾顯以洪良浩代之洪檍爲判敦寧竝前望也
정조 19년 · 목
敎以分內醫院提調中禮判當以實職隨駕減下前望單子入之以良浩批下
정조 19년 · 강
以金尙集具庠爲都總管尋遞庠以韓光綮代之遞分副總管曺允大以權ꞇ爲分都總管竝前望也
정조 19년 · 목
政院以庠違召請推敎以許遞前望單子入之以光綮批下又以允大違召請推敎以許遞俾伸廉隅前望單子入之以ꞇ批下
정조 19년 · 강
慈宮內殿動駕時隨駕閣臣命前期稟旨
정조 19년 · 목
敎曰十八日動駕閣臣一員當爲分進而尙無稟旨此後以啓辭前期稟旨
정조 19년 · 강
禁推分假注書徐俊輔尋命分揀實假注書差下仍察廳任
정조 19년 · 목
敎以承旨仕記分假注書徐俊輔以未仕進敢爲懸頉禁推○政院以俊輔屢度催促終不入來敎以幺麼小官焉敢若此此啓辭勿施實假注書差下仍察廳任使之當刻內入來省記
정조 19년 · 강
論領府事金憙勿待命還第調治竢少間上來
정조 19년 · 목
忠淸監司柳焵狀啓以爲卽接連山縣監尹五榮牒呈內縣監馳進於領府事金憙縣獄待命所傳諭有旨則以爲臣還到連山縣胥命於縣獄而病勢一向無減只益隕越云敢此馳啓敎曰安心勿待命還第調治竢少間卽爲上來事成送傳諭有旨更令地方官傳致于領府事事回諭道臣
정조 19년 · 강
備邊司以華城城役物力直劃貸來還執數爻啓
정조 19년 · 목
備局啓言華城城役物力直劃貸來還報數爻秩秩區別別單書入待啓下依此擧行之意請知委於華城本府及京外各該衙門允之○別單直劃秩二萬兩平安兵營二萬五千兩關西小米作錢一萬六千兩本府記簿二萬四千兩各道乙卯加分耗條八千石代錢二萬兩嶺營別別備二萬兩箕營別別備一萬五千兩完營別備以上十三萬兩貸來秩二十五萬兩壯勇營三十萬兩役廳四萬兩御營廳四萬兩均禁衛營以上六十三萬兩都以上十六萬兩還報秩壯勇營二十五萬兩內五萬兩嶺營南倉別備錢自乙卯甲子至每年五千兩式限十年七千兩禁衛營乙卯半年停番錢六萬三千兩禁衛營停番錢自丙辰壬戌至每年九千兩式限七年四百兩禁衛營癸亥停番錢七千兩御廳乙卯半年停番錢五萬六千兩御營廳停番錢自丙辰癸亥至每年七千兩式限八年五千兩統營年例別備錢自乙卯甲子至每年五百兩式限十年一萬八千兩四營門月課米代錢自丙辰庚申至每年三千六百兩式限五年一萬兩惠廳別下庫錢自乙卯甲子至每年一千兩式限十年五千兩戶曹作紙色錢自乙卯甲子至每年五百兩式限十年一萬兩箕營乙卯條別備錢一萬二千六百兩箕營年例別備錢自丙辰甲子至每年一千四百兩式限九年六千兩各道乙卯加分耗條二千石代錢○均役廳三十萬兩內十萬兩完營償債穀代錢限八年七萬七千四百兩箕營年例別備錢自丙辰甲子至每年八千六百兩式限九年三萬五千兩禁衛營停番錢自丙辰壬戌至每年五千兩式限七年一萬三千六百兩禁衛營癸亥條停番錢七萬兩御營廳停番錢自丙辰乙丑至每年七千兩式限十年四千兩御營廳丙寅條停番錢○禁衛營四萬兩內一萬四千兩該營甲寅條停番錢已報一萬四千兩御營廳停番錢自甲子乙丑至每年七千兩式限二年四千兩御營廳丙寅條停番錢八千兩御營廳丁卯條停番錢○御營廳四萬兩內一萬四千兩該營甲寅條停番錢已報一萬二千兩該營停番錢自丙寅丁卯至每年六千兩式限二年一萬四千兩該營戊辰條停番錢
정조 19년 · 강
召見藥院提調及諸承旨于誠正閣
정조 19년 · 목
藥院請診也諸承旨持公事入侍也六房無公事○予謂承旨曰古例承旨廳坐時公事中緊急者抄出入之其餘公事則留置院中過申時無持公事入侍之命然後始爲入啓此卽所謂申後公事也近來則勿論緊慢皆於廳坐時入之故每於持公事入侍輒以無公事爲奏此後則申明古規也
정조 19년 · 강
宣禧宮展拜酌獻禮儀節命一依正月例擧行
정조 19년 · 목
敎以宣禧宮展拜及酌獻禮當自內行禮祭物奉常寺措備祝文文任牌招撰進皆依正月例擧行
정조 19년 · 강
遞副校理李錫夏兪漢㝢修撰韓光植副修撰李龜雲仍中批漢㝢爲修撰金履喬李福潤爲副校理
정조 19년 · 목
弘文館啓言副校理李錫夏兪漢㝢旣有只推之命修撰韓光植自鄕上來云請一體牌招察任允之敎以似此情勢中批則皆行公未肅拜玉堂竝許遞兪漢㝢修撰除授牌招嚴飭行公其錄中金履喬亦似未經副校理見窠除授一體牌招此外又有未及行公之人則令吏曹書入○敎以觀此吏曹書入者新錄中李福潤姑未特除云見窠副校理除授一體牌招
정조 19년 · 강
命前禁將金持默復授前任
정조 19년 · 목
備局啓言十八日動駕時禁御兩營留陣事命下矣禁衛營則大將姑未出代在前如此之時或以中軍代領或以他大將兼察今番則何以爲之敎以前禁將金持默復授前任令政院牌招傳授命召
정조 19년 · 강
敍文蔭武卿宰及堂上堂下罷削人
정조 19년 · 목
敎曰陪駕在近文蔭武卿宰及堂上堂下罷削人員竝敍用仍令該曹口傳付軍職○前監司金思穆前判尹金持默前參判宋鍈徐有臣前承旨鄭大容金熙朝前參議朴宗甲任希存前大司諫朴宗來前司諫鄭景祚前佐郞沈達漢前持平李安默申鳳朝李光鉉尹在陽前掌令姜文會韓興裕前獻納沈銖前正言洪秉臣前執義李萬榮前郡守李春輔
정조 19년 · 강
命嶺南別試武士優等人除取才士族直赴一內待窠陞實餘付各番一竝付料先給官馬權付兼習讀除番三明日親臨試藝
정조 19년 · 목
兵曹啓言慶尙道各邑別試武士優等人騎蒭入格晉州閑良趙沆鐵箭入格東萊閑良朴道謙彥陽閑良盧忠元宜寧閑良李必榮講入格尙州閑良鄭命桓張光麟等六人皆已上來昨年別試武士入格人上來後因傳敎宣薦內禁衛取才時以其該道入格技藝更試草記矣今此上來六人請依昨年例今日宣薦內禁衛取才時試取允之又啓言今日宣薦內禁衛取才時以其本道入格技藝試取則朴道謙盧忠元李必榮鐵箭俱未入格而必榮能擧沙十五斗趙沆騎蒭一中鄭命桓六鞱通孫武子略李衛公粗閑良張光麟六鞱略尉繚子粗敎曰本道試取後所報矢數爲先別單書入大抵近來科宦之不出石竇外者是豈古法乎勸奬之方旣勤飭敎抄上之後若蔑其效則瞻聆所及必當解體嶺南上來武士等爲先除取才士族則直付一內待窠陞實其餘各付各番一竝付料先給官馬權付兼習讀除番三明日當以柳葉箭騎蒭鞭蒭鐵箭小布武經七書中從自願親臨試藝入格者當有處分試官則壯勇大將訓局文從事爲之依內試射例待令此意知悉
정조 19년 · 강
分內局提調洪良浩陳疏辭職賜例批
정조 19년 · 목
疏略曰臣性本昏鈍年又衰眊當官奉職逐事而僨誤受恩叨榮隨處而辜負每自省檢怵然悸懼及至李顯道之勘配也疏語避辭極其叵測處分下敎至爲嚴截使臣粗有省覺事當亟投絕海窮島以示深惡痛懲之意而緣臣神識迷瞀率爾議定只從尋常島配之例揆以典憲失之太寬何敢以已經薄勘而晏然自恕乎至若中間前銜之章原疏未徹傳說不詳而竊聽道路之言攙擧臣名謂與浚賊相親噫嘻是何言也彼浚賊卽千古所無之至妖大慝也本以㧓鼠之性逞其豺鴞之毒上而矯誣至尊下而籠絡朝紳貪饕無厭驕淫自恣爲世指目厥惟久矣臣亦雖有同朝顏面而年輩旣甚逈絕宦跡亦無相涉則未嘗徵逐而交好卽理勢之固然也第其凶肚逆腸未及彰露故未能顯言斥絕智昧識叛有愧古人及其稔惡伏罪之時臣適出疆未及隨聲討之列罪止燒牒王章未施憤痛之心倍切于中雖未知人言淺深之如何而乃於論臣之章至及凶賊之名臣實骨顫心掉直欲無生臣本以畸弱之植偏蒙陶甄之澤拯拔於坑窞之中指導於冥擿之地立朝四十餘年孤立無援而一資半階皆出特簡內要外膴都是造化父子兄弟幷廁華顯欲報之德與天無極今於白首垂死之年有何係戀而營求乎臣年至未退漏盡不休詆辱躪藉莫非自取撫躬傷悼尙誰尤哉今此陪扈之職旣係保護之任事當踼蹶而情地危甈廉防至重何敢抗顏簪紳之列乎伏乞亟解臣新授之銜治臣逋慢之罪仍命選部刊名朝籍
정조 19년 · 강
減下承旨李肇源春秋兼銜
정조 19년 · 목
吏曹啓言觀此承旨李肇源上疏則以爲臣兄始源方帶春秋館編修官臣之修撰官之任自在當遞亟遞臣兼銜云相避之法下位當遞而翰林兼帶春秋例不得減下而閣臣兼帶比諸翰林尤爲自別則李始源兼帶春秋不可援下位當遞之例請李肇源兼帶修撰官之任今姑減下允之
정조 19년 · 강
刑曹參議韓用龜以參判趙鎭寬有親査應避之嫌陳疏辭職賜例批
정조 19년 · 강
慶尙監司李泰永以慈仁前縣監朴孝成所犯諸條査啓
정조 19년 · 목
該監司狀啓以爲慈仁前縣監朴孝成所犯諸條捉致吏鄕嚴刑究問則所供以爲昨冬還穀準捧無路租三百七十石每石代錢四錢五分米二百八十石每石代錢一兩五錢太一百十一石每石代錢一兩五分從民願收捧今年四月二十四日昨冬錢捧條租及賑穀縮條租三百五十二石營門米作租四百石前官時報營未分給耗條租八十石依昨冬代捧例以四錢五分分給之意傳令民間而姑未出給矣五月初六日御史出道後論報營門前下傳令一幷還收同月二十二日更以錢還條各穀價錢依昨冬所捧數營門米作租則每石一兩二錢依營題酌定斗縮租則每石八錢通同磨鍊於結夫防給大同錢無一分剩餘未捧還虛勘事停退中追後加捧之數果爲四百八十石零故磨勘時從實分減於停退各穀虛勘之說恐或由此賑資立本事錢還租分給傳令中營門米作租混同磨鍊畢竟依本價還給則立本之說亦或由此加出租事更傳令分給時各穀依本數出給剩餘歸私一款自在落空倉色偸弄事各有區處文跡俱存實非自下偸弄云朴孝成之値還穀難捧之時代錢以捧從歇磨鍊期於收殺者雖出於爲民之心而事涉擅便已是法外當其還分給之際不計石數通同分排執跡而論亦安免料販之歸乎初傳令於四月廿四日改傳令於五月廿二日御史出道乃五月初六日也雖曰未及分給旣已發令知委竝與米作賑縮而一依代錢之例計其加數多有剩餘則繡衣之風聞吏鄕之納供毫無差爽方其改傳令之時雖歸咎吏鄕而略治其罪一從本數而條列出給若無是日行査則豈有末梢之改轍乎畢竟照數以糶實無所剩則其所自明亦或無怪而至於倉色偸弄事則米作賑縮皆有區劃而謂以當年䨀穀未免麤劣擇出舊捧之精實準數捧價則推移引用旣係襲謬而出納賣買自歸幻弄本縣首吏鄕及該倉色照律嚴勘次姑爲仍囚
정조 19년 · 강
命輪對當次人先爲受點後日次待令
정조 19년 · 목
因二十一日輪對取稟有是命
정조 19년 · 강
召見司僕提調李時秀于便殿
정조 19년 · 목
予謂時秀曰明日慈宮動駕時輦輿則仰體節儉之意不欲改備而此乃慈宮嘉禮時輦輿尙不修改矣簾內有帳否時秀曰無之矣予曰日光易漏以紫紬作單帳周遮可也
정조 19년 · 강
遞分內局提調洪良浩以金尙集代之前望也
정조 19년 · 목
良浩謂有情勢再違召命也
정조 19년 · 강
飭檢校直提學徐有防守宮
정조 19년 · 목
內閣啓言守宮檢校直提學徐有防謂有情勢不爲入來請卽爲牌招敎以此是往役義豈逡巡此啓辭勿施使之守宮
정조 19년 · 강
遞掌令李柱延持平金驥燦正言金憬以申史澳爲掌令洪克浩爲持平柳河源爲獻納李日運爲正言竝前望也
정조 19년 · 목
政院啓言合辭許久闕啓兩司在外外未肅拜人員請竝牌招敎以明日擧動侍臣不可不備員在京者使之明日謝恩後導駕在外者許遞前望單子入之
정조 19년 · 강
以李聖圭爲都總管口傳也
정조 19년 · 강
領敦寧金履素以病未隨駕上箚請譴賜批
정조 19년 · 목
箚略曰是年是日陪慈駕行禮是宮大小臣工咸思自效於陪扈之列而況臣名忝大官又已啓不於隨駕單子矣豈敢不踼蹶趨造而臣自日前重患泄痢又添宿症欲起還仆不知所措伏乞亟勘臣罪批以所愼奉慮安心勿辭愼攝仍命遣史官傳諭
정조 19년 · 강
副校理金履喬上疏辭職命還給牌招
정조 19년 · 강
副校理李福潤上疏辭職賜批
정조 19년 · 목
福潤上疏尾陳前任扶安縣監解由未出揆以公格在所當遞批以解由勿拘爾其勿辭察職
정조 19년 · 강
修撰兪漢㝢上疏辭職賜批
정조 19년 · 목
漢㝢疏陳母病且以前任庇安縣監解由未出尾陳批以解由勿拘爾其勿辭察職後救護
정조 19년 · 강
兵曹以宣禧宮洞口外柢迎時環衛軍兵磨鍊啓稟命依正月例爲之
정조 19년 · 목
該曹啓言十八日宣禧宮洞口外大次柢迎時環衛軍兵當爲磨鍊而取考正月二十一日節目則壯勇衛駕前駕後等扈衛於挾輦軍槍劍軍外壯勇大將及三營大將各率旗鼓大次前札駐各營從事官中軍等從便列立禁軍長慶橋左右列立兩營騎士後路札駐矣今番則旣有兩營留陣之命禁軍舊光化門前路例爲結陣何以爲之敎以皆依正月例爲之而禁御將則只率前排旗鼓及該營騎士爲後廂至光化門前路從便札駐留陣則令各該營中軍代領而禁軍則亦於景福宮洞口通廣處從便留駐事分付
정조 19년 · 강
停統營全羅兵營南北兵營慶尙左右兵營秋操命只行北關都試及官鎭門聚點
정조 19년 · 목
備局啓言卽見統制使李得濟全羅兵使朴基豊北兵使李源南兵使李格慶尙左兵使李潤謙右兵使李鴻運狀啓則以爲今秋水陸操巡操巡歷巡點聚點何以爲之事請令廟堂稟旨分付矣連年停操非不可悶而以昨年各道穡事之俱未免歉畿湖兩西及關東今秋習操旣已停止則兩南關北宜無異同今秋水陸操巡操巡歷巡點及營城將節制使巡點亦竝停止至於北關各樣都試及甲寅條退行都試一體設行而官鎭門聚點亦依定式擧行俾有實效之意請竝爲分付允之
정조 19년 · 강
命玉浦鎭浦穀待秋成徵捧首犯鎭將知倍勘處其時帥臣捧現告論勘其中眞箇難捧者令道帥臣査抄狀聞後稟處
정조 19년 · 목
備局啓言卽見慶尙監司李泰永狀啓則枚擧玉浦鎭穀反逋査官咸安郡守沈厚之牒呈以爲目今虛留各穀爲二千二百五十六石零而本鎭反逋其來已久癸卯因繡啓査出年條八百餘石以反作未捧磨勘矣甲辰反作之數果以準捧樣欺瞞勘簿伊後十餘年來耗上生耗今至二千餘包之多而各人名下所負爲一千九百九石零幾皆流亡生存者亦是至貧終無可捧之勢各廳所逋未知始自何年而無論吏卒還案所付便同鬼錄其中稍勝者區別則可捧各穀爲二百二十五石零不可捧各穀爲二千三十一石零故可捧者爲先嚴飭該鎭準數徵捧而反逋穀衙門竝錄成册上送請令廟堂稟處矣年久欠逋輒施滌蕩之典故此等之類每有僥倖之心無難犯科固已萬萬痛駭而雖以査官所報觀之原其所逋非民戶吏名俱是吏校各廳所反弄則溯考其本豈無可徵之道而遽然歸之於鬼錄乎各年掩置之鎭將雖難一一追勘癸卯査正後甲乙兩年仍反作之鎭將施以加等之律然後各鎭庶有懲畏之道至於所逋穀物旣非民戶所受待秋成徵捧於吏校各廳竝與査狀中可捧之類而收捧充簿後修成册報本司之意請嚴飭道帥臣允之敎以査正翌年依舊犯科不可但以駭痛言首犯鎭將加倍勘處其時帥臣捧現告自本司論勘其中眞箇難捧之害歸鎭民者令道帥臣別爲査抄狀聞後稟處
정조 19년 · 강
假注書任厚常以領府事金憙附奏馳啓
정조 19년 · 목
狀啓以爲臣敬奉聖敎馳到連山縣傳諭于領府事金憙待命所則以爲臣於日前地方官之傳宣聖諭也神識全迷只以數語僅僅附奏矣翌朝始自看檢則有違格例不成事體此亦臣死期將迫天奪其魄而然也惟願遄被誅殛之典十行恩言諄複懇至聖念特軫於賤疾歸期俯詢其遲速在臣分義尤何敢復言臣病而目下症勢轉益危惡時月之內實無蠢動之望上去遲速未由指的仰奏云臣則今方復路
정조 19년 · 강
勘放金吾時囚命李宗爀嚴法痛懲